b'\n_START_ARTICLE_\nEgipto virtuv\xc4\x97\n_START_SECTION_\n\xc4\xaetakos\n_START_PARAGRAPH_\nEgipto virtuv\xc4\x97 kildinama i\xc5\xa1 Senov\xc4\x97s Egipto virtuv\xc4\x97s, kurios metu buvo pad\xc4\x97ti kulinarijos pagrindai. Egipte nuo senov\xc4\x97s vartota vietin\xc4\x97 duona, gamintas vynas, alus, vartota daugyb\xc4\x97 svog\xc5\xabn\xc5\xb3 ir \xc4\x8desnak\xc5\xb3. Visi \xc5\xa1ie ypatumai i\xc5\xa1lieka ir dabartin\xc4\x97je virtuv\xc4\x97je._NEWLINE_Islamo at\xc4\x97jimas labai apribojo alkoholio vartojim\xc4\x85, ane\xc5\xa1\xc4\x97 nauj\xc5\xb3 draudim\xc5\xb3 ir taisykli\xc5\xb3. Naujaisiais laikais Egipto virtuv\xc4\x99 veik\xc4\x97 Turki\xc5\xa1ka virtuv\xc4\x97, kuri\xc4\x85 atne\xc5\xa1\xc4\x97 Osman\xc5\xb3 imperija.\n_START_SECTION_\nProduktai ir patiekalai\n_START_PARAGRAPH_\nEgipto virtuv\xc4\x97 yra \xc4\xaf rytus nuo Magrebo virtuv\xc4\x97s, ir did\xc5\xbeiausias jos skirtumas nuo pastarosios yra tas, kad \xc4\x8dia kuskusas nebeu\xc5\xbeima svarbios vietos, o svarbiausia yra duona (Egipte ji vadinama e\xc5\xa1/aysh \xd8\xb9\xd9\x8a\xd8\xb4). Jau senov\xc4\x97je buvo \xc5\xbeinoma apie 30 duonos r\xc5\xab\xc5\xa1i\xc5\xb3. Dabartiniame Egipte naudojamos populiariausios duonos yra \xc5\xa1ios: pitos tipo paplotis i\xc5\xa1 balt\xc5\xb3 milt\xc5\xb3 (aysh shami), rupi\xc5\xb3 milt\xc5\xb3 paplotis (aysh baladi), saul\xc4\x97je kildyta duona (aysh shams) ir kt._NEWLINE_Egipto virtuv\xc4\x97 i\xc5\xa1 kit\xc5\xb3 islamo virtuvi\xc5\xb3 i\xc5\xa1siskiria tuo, kad gausiai naudoja pupas (ful) (kitos islamo \xc5\xa1alys naudoja daugiausia avin\xc5\xbeirnius). I\xc5\xa1skirtin\xc4\x97 Egipto dar\xc5\xbeov\xc4\x97 taip pat yra d\xc5\xbeiuto lapai, naudojami dar nuo faraon\xc5\xb3 laik\xc5\xb3._NEWLINE_Egiptas yra vakariausia islamo virtuv\xc4\x97s \xc5\xa1alis, kuri vartoja ry\xc5\xbeius (ruzz) kaip pagrindin\xc4\xaf maist\xc4\x85. Jie yra verdami su rie\xc5\xa1utais, vaisiais ir m\xc4\x97sa. Neretai tokie ry\xc5\xbeiai naudojami gaminti mah\xc5\xa1i (\xd9\x85\xd8\xad\xd8\xb4\xd9\x8a), \xc4\xafdarytas dar\xc5\xbeoves,\xc2\xa0\xe2\x80\x93 cukinijas, bakla\xc5\xbeanus, pomidorus, vynuogi\xc5\xb3 lapus (mahshi warraq enab), kop\xc5\xabsto lapus (mahshi koronb)._NEWLINE_Gausus pieno produkt\xc5\xb3 pasirinkimas. Be visoms islamo tautoms b\xc5\xabdingo jogurto (laban), Egipte gaminama daug s\xc5\xabri\xc5\xb3 (gibna), kurie b\xc5\xabna dviej\xc5\xb3 r\xc5\xab\xc5\xa1i\xc5\xb3: mink\xc5\xa1tieji balti s\xc5\xabriai gibna beida ir kietieji s\xc5\xabriai gibna rumy._NEWLINE_Egipte gausu dar\xc5\xbeovi\xc5\xb3 patiekal\xc5\xb3 ir naudojama ma\xc5\xbeiau m\xc4\x97sos, nei kitose islamo virtuv\xc4\x97se. Tradici\xc5\xa1kai buvo pla\xc4\x8diai naudojami baland\xc5\xbeiai (hamaam), j\xc5\xabros pakrant\xc4\x97je ir prie Asuano gausiai vartojama \xc5\xbeuvies. M\xc4\x97sos patiekalai nesiskiria nuo kit\xc5\xb3 islamo virtuvi\xc5\xb3: \xc4\x8dia kepami kebabai ir kofta.\n_START_SECTION_\nNacionaliniai patiekalai\n_START_PARAGRAPH_\nNors Egipto virtuv\xc4\x97 turi daug pana\xc5\xa1um\xc5\xb3 su kitomis islamo virtuv\xc4\x97mis, Egiptie\xc4\x8diai link\xc4\x99 pabr\xc4\x97\xc5\xbeti kai kuriuos patiekalus kaip savo nacionalinius._NEWLINE_Vienas j\xc5\xb3 yra ful medames (\xd9\x81\xd9\x88\xd9\x84 \xd9\x85\xd8\xaf\xd9\x85\xd8\xb3), pup\xc5\xb3 tro\xc5\xa1kinys, da\xc5\xbeniausiai valgomas su duona ir kietai virtais kiau\xc5\xa1iniais._NEWLINE_Ku\xc5\xa1ari (\xd9\x83\xd8\xb4\xd8\xb1\xd9\x89)\xc2\xa0\xe2\x80\x93 dar vienas nacionalinis patiekalas, gaminamas i\xc5\xa1 makaron\xc5\xb3, ry\xc5\xbei\xc5\xb3, l\xc4\x99\xc5\xa1i\xc5\xb3, avin\xc5\xbeirni\xc5\xb3, kurie apliejami a\xc5\xa1triu \xc4\x8desnako, acto ir pomidor\xc5\xb3 pada\xc5\xbeu. \xc5\xa0is patiekalas labai primena Levanto virtuv\xc4\x97s mud\xc5\xbeadara._NEWLINE_Tamija, egiptieti\xc5\xa1kas falafelio variantas, gaminamas i\xc5\xa1 pup\xc5\xb3 yra laikomas dar vienu nacionaliniu patiekalu. Tai\xc2\xa0\xe2\x80\x93 pup\xc5\xb3 te\xc5\xa1los rutuliukai, virti riebaluose ir patiekiami su \xc4\xafvairiais a\xc5\xa1triais pada\xc5\xbeais._NEWLINE_Dar vienas nacionalinis patiekalas yra d\xc5\xbeiuto lap\xc5\xb3 sriuba malukhija. Be jos gaminama visa eil\xc4\x97 sriub\xc5\xb3 \xc5\xa1urba (shurbah) i\xc5\xa1 m\xc4\x97sos, dar\xc5\xbeovi\xc5\xb3 ir \xc5\xbeuvies._NEWLINE_Nacionalinis Egipto desertas yra umm ali, kar\xc5\xa1tas razin\xc5\xb3 pyragas, mirkytas piene. Konafa yra te\xc5\xa1liniai lizdeliai, kurie \xc4\xafdaromi rie\xc5\xa1utais ir saldumynais. Basbusa yra specifinis man\xc5\xb3 pyragas. Ry\xc5\xbei\xc5\xb3 pudingas vadinamas mahalabija.\n_START_SECTION_\nEtiketas\n_START_PARAGRAPH_\nEgipto virtuv\xc4\x97s etiketas prie stalo nesiskiria nuo kit\xc5\xb3 islamo \xc5\xa1ali\xc5\xb3. Valgoma rankomis, s\xc4\x97dint prie \xc5\xbeem\xc5\xb3 staliuk\xc5\xb3. Arbata ar kava patiekiama valgio pabaigoje.'